**Družinsko bogoslužje na praznik Jezusovega krsta**

Praznik Jezusovega krsta nas živo spominja na naš krst. Takrat se je nebo odprlo tudi nad nami in tudi nad nami je Bog rekel: Ti si moj ljubljeni sin, ti si moja ljubljena hči, nad teboj imam posebno veselje.

*Na mizi je križ, prižgana sveča. Pripravimo pa tudi svoje krstne sveče in bela krstna oblačila(prtiček), ki smo jih dobili pri krstu.*

*Primerno je, da začnemo s pesmijo :* Poslušajte vsi ljudje…

***Voditelj:*** V imenu Očeta in Sina in Svetega Duha. **Vsi:** Amen.

Voditelj: Danes je nedelja Jezusovega krsta. Ta praznik nam govori tudi o našem krstu. Vprašajmo se: Ali poslušamo dobre nauke staršev in sorodnikov? Se ravnamo po njihovih dobrih nasvetih? Da bomo res njegovi ljubljeni otroci, naj nam odpusti vse, kar smo zagrešili.

Vsi: Vsemogočnemu Bogu in vam, bratje in sestre, priznam, da sem grešil v mislih, besedah in

dejanju, mnogo dobrega opustil in slabega storil. Žal mi je, zelo mi je žal. Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

Voditelj: Usmili se nas, vsemogočni Bog, odpusti nam naše grehe in nas privedi v večno življenje.

Vsi: Amen.

*Voditelj:* Molimo. Vsemogočni, večni Bog, nad Jezusom se je ob krstu v Jordanu prikazal Sveti Duh in ti si ga slovesno razglasil za svojega ljubljenega Sina. Daj, da bomo tvoji posinovljeni otroci, ki smo bili po krstu prerojeni, neomajno vztrajali v tvoji milosti. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj.*Vsi:* Amen.

**Voditelj:** Poslušajmo odlomek iz svetega evangelija po Marku (Mr 1,7-11)

*Nekdo od prisotnih, ali voditelj sam, prebere evangeljski odlomek*

Tisti čas je Janez oznanjal: »Za menoj pride močnejši od mene in jaz nisem vreden, da bi se sklônil pred njim in mu odvezal jermen njegovih sandal. Jaz sem vas krstil z vodo, on pa vas bo krstil s Svetim Duhom.« Tiste dni je prišel Jezus iz Nazareta v Galileji in Janez ga je krstil v Jordanu. Brž ko je stopil iz vode, je zagledal nebesa odprta in Duha, ki se je spuščal nadenj kakor golob. In zaslišal se je glas iz nebes: »Ti si moj ljubljeni Sin, nad teboj imam veselje.«

*Sedaj lahko vsak pove svojo misel, svoje mnenje, svoja vprašanja...*

*Po evangeliju vsak prime v roko svojo prižgano krstno svečo in belo oblačilo. Krstno svečo in belo oblačilo držimo v rokah do konca bogoslužja. Oče ali mama govorita:*

**Oče ali mati:** Prižgana krstna sveča nas spominja na luč vere. Starši in botri smo bili povabljeni, da ohranimo luč, ki nam je bila zaupana, da bodo naši otroci v Kristusovi luči varno hodili kot otroci luči in vztrajali v veri. Krstna sveča nam to vabilo danes ponavlja.

**Otrok:** Belo oblačilo, ki smo ga prejeli pri krstu, je znamenje, da smo postali novi ljudje. Oblekli smo Kristusa. Belo oblačilo nas vabi, da varujemo svoja srca pred grehom, da bodo čista kot belo oblačilo.

**Voditelj:** *Sedaj bomo izpovedali vero in se odpovedali hudemu duhu. Zatorej vas vprašam:*

Se odpoveste grehu, da boste živeli v svobodi božjih otrok?

**Vsi:**Se odpovem.

**Voditelj:** Se odpoveste zapeljivosti zla, da bi vam ne gospodoval greh?

**Vsi:**Se odpovem.

**Voditelj:** Se odpoveste hudemu duhu, ki je začetnik in vzrok greha?

**Vsi:**Se odpovem.

**Voditelj:** Verujete v Boga Očeta. vsemogočnega, stvarnika nebes in zemlje?

**Vsi:** Verujem.

**Voditelj:** Verujete v Jezusa Kristusa, njegovega edinega Sina, našega Gospoda, ki je bil rojen iz Device Marije, umrl in bil v grob položen, vstal od mrtvih in je sedaj v božji slavi?

**Vsi:** Verujem.

**Voditelj:** Verujete v Svetega Duha, v sveto katoliško Cerkev, občestvo svetnikov, odpuščanje grehov, naše vstajenje in večno življenje?

**Vsi:** Verujem.

**Voditelj:** To je naša vera, to slovesno izpovedujemo!

**Vsi:** Amen.

*Sledijo prošnje*

*Prošnje*

**Voditelj:** Bratje in sestre! Ko se na praznik Jezusovega krsta spominjamo tudi svojega, ponižno prosímo nebeškega Očeta:

1. Prosimo te za vse kristjane, da bi iz krstne milosti zajemali moč za življenje po evangeliju.
2. Prosimo te za vse, ki v Cerkvi opravljajo vodstveno službo; naj bodo vedno odprti za delovanje Svetega Duha.
3. Učenci so šli brez pomislekov za Jezusovim klicem; naj se tudi mi vsak dan znova zavemo, da nas kličeš po imenu, in ti zvesto služimo.
4. Prosimo te za starše in botre; naj bodo zgledni kristjani, ki v živi veri in dejavnem krščanskem življenju vzgajajo svoje krščence.
5. Tudi mi smo tvoji ljubljeni otroci; naj čutimo na sebi tvoj ljubeči in usmiljeni pogled tudi v trpljenju in preizkušnjah.
6. Prosimo te za rajne, ki so z vero, upanjem in ljubeznijo odšli pred nami v večnost; sprejmi jih k sebi v večno veselje.
7. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
8. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
9. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Naš Bog in Oče! Prosimo te, usliši naše prošnje in nam pomagaj, da bomo, dokler ne pridemo k tebi, pogumno hodili za Kristusom, ki s teboj živi in kraljuje vekomaj. **Vsi:** Amen.

**Voditelj:** Krst nas vse, ki verujemo v Jezusa, med seboj močno povezuje. Z njim smo postali ena velika družina bratov in sester, ki ima skupnega Očeta v nebesih. Veselimo se, da pripadamo tej družini in zato z Jezusovimi besedami prosimo:

**Vsi:** Oče naš……

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo. Dobri Bog, ponižno te prosimo, naj zvesto poslušamo tvojega Sina, da se bomo smeli imenovati in tudi bomo tvoji otroci. Po Kristusu, našem Gospodu. **Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Kaj se vam zdi….

Po bogoslužju ugasnemo krstne sveče, krstne prtičke zložimo in si ogledamo fotografije krstov družinskih članov (če jih imamo) in se o krstu pogovarjamo in poskušajmo si zapomniti, kdaj smo bili krščeni.